ג'ים מוריסון

נעוריו

מוריסון נולד במלבורן, פלורידה שבארצות הברית לקלרה וירג'יניה ולג'ורג' מוריסון, קצין בכיר בצי האמריקאי, ולהם נולדו שני ילדים נוספים (קטנים מג'ים): אנה רובין ואנדרו לי. לפי הנטען, בגיל 4, חזה מוריסון בתאונת דרכים קשה במדבר, בה היו מעורבים משפחה של אינדיאנים. מוריסון, אשר טען כי לאירוע זה הייתה השפעה גדולה על חייו, התייחס לתאונה פעמים רבות בראיונות, כמו גם בשיריו, דוגמת "Peace Frog", מאלבום האולפן החמישי של הלהקה "Morrison Hotel" משנת 1970, וכן "Dawn's Highway" ו- "Ghost Song" מאלבומם האולפן התשיעי והאחרון של הלהקה "An American Prayer", שיצא בשנת 1978, לאחר מותו של מוריסון.
בילדותו, נדדו ג'ים ומשפחתו ברחבי המדינה עקב משרתו הצבאית של אביו. בשל כך למד מוריסון בבתי ספר שונים, בהתאם למקום בו הוצב באותו זמן אביו. ביוני 1961 סיים את לימודיו בתיכון וירג'יניה.
אחד מתחביביו הבולטים של מוריסון, כבר בתקופת נעוריו, היה קריאת ספרי פילוסופיה ושירה. הוא הושפע מאוד מכתביו של ניטשה, דוגמת הולדת הטרגדיה, מעבודותיו של הפילוסוף היווני פלוטרכוס, כמו גם משיריו של המשורר הצרפתי ארתור רמבו, אשר לו השפעה על סגנון הכתיבה בשיריו הקצרים של מוריסון. בנוסף, הושפע מוריסון רבות מכתביהם של ההוגים האקזיסטנציאליים.
לאחר סיום לימודיו התיכוניים עבר מוריסון להתגורר עם סבו סבתו בפלורידה שם לקח קורסים בקולג' פטרסבורג ובשנת 1962 עבר לאוניברסיטת פלורידה סטייט, שם החל ללמוד קולנוע, תחום אליו נמשך כבר מילדותו. בינואר 1964 עבר ללוס אנג'לס, קליפורניה ללמוד קולנוע וצילום באוניברסיטת UCLA וסיים את לימודי התואר בשנת 1966.

הדלתות

לאחר סיום לימודיו באוניברסיטת UCLA בקיץ 1965, החל מוריסון לנהל אורח חיים בוהמייני כשהוא התגורר תקופה מסוימת על גג בניין בו התגורר חברו מתקופת הלימודים באוניברסיטה דניאל ג'קובס. במהלך תקופה זו כתב מוריסון רבים משיריה המוקדמים של להקת "הדורז", בניהם "Hello, I Love You" ו- "Moonlight Drive". על פי מנזרק, מוריסון חי על שעועית משומרת ו-LSD למשך מספר חודשים.
במהלך אותו קיץ, החלו מוריסון וחברו מתקופת האוניברסיטה רי מנזרק לכתוב שירים ביחד לאחר שמנזרק, נגן קלידים ובסיסט מחונן, גילה את כשרון השירה המיוחד של מוריסון. אליהם הצטרפו בהמשך המתופף ג'ון דנסמור, וחברו הגיטריסט רובי קריגר, שאותם פגשו בחוג מדיטציה. הרביעייה נקראה הדלתות על שם ספרו של אלדוס האקסלי "דלתות התודעה". את שם הספר אימץ האקסלי מוויליאם בלייק שכתב "כאשר דלתות התודעה נקיות, כל הדברים נראים כפי שהם, אינסופיים."
ב-1967 החלו הדלתות לנגן במועדונים בקליפורניה, ביניהם הויסקי אה גוגו, ומעט אחר כך הוציאו את אלבומם הראשון, The Doors, שזכה להצלחה רבה.
קלות הדעת של חברי הלהקה, ובעיקר מוריסון והצריכה הרבה שלו של אלכוהול וסמים, הביאה את הלהקה לצרות, וב-1969 הועמד מוריסון למשפט במיאמי, בעקבות תקרית בה חשף, לכאורה, את איבר מינו מול קהל מעריצים בהופעה. המשפט גבה מהלהקה סכום כסף גדול, והיה צעד ראשון בדרך להתפרקותה. בראשית שנות השבעים נטש מוריסון את הלהקה, ונסע לפריז להתייחד עם חברתו.
מוריסון ראה עצמו כמשורר אמריקני והרבה לכתוב פואמות. הוא חיפש דרכים חדשות ליצור ולהתבטא ובתקופה בה להקתו המעיטה להופיע, במיוחד ב-1969, התפנה מוריסון להוציא, במהדורה מוגבלת, ספר שירים פרי עטו והרבה להקליט את עצמו קורא את שירתו. גם בשהותו בפריז ב-1971 לפני מותו, הקליט עצמו קורא שירה באולפן מקומי. שבע שנים לאחר מותו, הוציאה הלהקה את האלבום "תפילה אמריקנית" המבוסס על הקלטות אלה. מוריסון קורא שירה מלווה על ידי הדלתות מנגנים מוזיקה מקורית וקטעים נטולי שירה מהקלטות ישנות.

מותו

ב-3 ביולי 1971, נמצא ג'ים על ידי חברתו, פאמלה קורסון, ללא רוח חיים באמבט שבבית המלון בו שהה. בהתאם לחוק הצרפתי, לא נעשתה נתיחה שלאחר המוות מכיוון שלא היו סימנים לפשע. למרות זאת, סיבת המוות הרשמית לפי החוקרים הצרפתים נקבעה כהתקף לב. לפי קורסון, מוריסון שאף מנת יתר של הרואין שטעה והעריך כקוקאין.
מוריסון נקבר בבית הקברות "פר לשז" שבפריז, בו קבורים גם אנשים כגון אוסקר ויילד, שופן, איב מונטן ואנשי רוח רבים. קברו של מוריסון מושך מבקרים רבים וחרף העובדה שישנם מעריצים שמשחיתים את המקום על ידי כתובות גרפיטי המעטרות את קברו ואף קברים הנמצאים על הנתיב המוביל אליו, קברו נשאר בפריז.
מוריסון הוא חלק ממועדון 27, הכולל קבוצת זמרי רוק ובלוז שמתו בגיל זה.

אחרי מותו

אחד הכינויים איתו מזוהה מוריסון הוא Lizard King (מלך הלטאות), שמקורו במשפט: “I am the lizard king, I can do anything” המופיע בשיר “Celebration of the Lizard” ("חגיגת הלטאה" ). בעקבות כינוי זה, הוענק שמו ללטאה קדמונית - Barbaturex morrisoni (ברבטורקס מוריסוני), שחיה לפני כ-35 מיליון שנה במיאנמר וזוהתה במאובן בשנת 2013.
לאחר מותו, הדלתות המשיכו ליצור אלבומים אינסטרומנטלים או שירה של רובי קרייגר וריי מנזרק כמו: Full Circle, Other Voices ו-An American Prayer שבנוי מקטעי שירה או דיבור של ג'ים מוריסון שהקליט כשהיה בפריז.